Batho ga ba tshwane le diphologolo tse di sa akanyeng. Rona re kgona go ithuta mo dilong tsa nako e e fetileng, go rulaganya isagwe ya rona le go batla go itse boikaelelo jwa botshelo jwa rona. Baebele ya re go na le dilo dingwe ka Modimo tse go leng thata go di tlhaloganya. Ka sekai, mogopolo wa gagwe o o gakgamatsang, boteng jwa botlhale jwa gagwe le gore Mmopi o na le nako e kae a le gone di ka se ka tsa lekanngwa le sepe. Ga re ka ke ra di tlhaloganya. Le fa go ntse jalo, seo ga se re thibele go itse Modimo. Tota e bile, go akanya thata ka dilo tseo go ka re thusa go ‘atamela Modimo.’ (Jakobe 4:8) A re sekaseke dilo dingwe tse re ka se di itseng. Morago ga moo, re tla sekaseka dilo tse re ka di itseng ka Modimo.